ไทยพาณิชย์รุกจำนำรถ
ไทยพาณิชย์เดินหน้าขยายตลาดสินเชื่อจำนำทะเบียนรถ หวังผลตอบแทนกำไรดีสุด
27 พ.ค. 2560

ไทยพาณิชย์เดินหน้าขยายตลาดสินเชื่อจำนำทะเบียนรถ หวังผลตอบแทนกำไรดีสุด
นายณรงค์ ศรีจักรินทร์ รองผู้จัดการใหญ่อาวุโส ธนาคารไทยพาณิชย์ เปิดเผยว่า ธนาคารมีแผนที่จะขยายตลาดสินเชื่อจำนำทะเบียนรถ หรือ มาย คาร์ มาย แคช ให้ได้มากที่สุด เนื่องจากให้ผลกำไรดีสุดเมื่อเทียบกับสินเชื่อรถยนต์ประเภทอื่น แต่ภาวะตลาดก็มีการแข่งขันสูงมาต่อเนื่อง 5-6 ปีแล้ว
อย่างไรก็ตาม หลังจากโครงการรถคันแรกทยอยครบกำหนดต้องถือครองสิทธิไว้ 5 ปีถึงขายรถได้แล้ว ก็เชื่อว่าจะทำให้ภาพรวมของยอดขายรถยนต์ดีขึ้นแต่ก็คงไม่มากนัก เนื่องจากปัจจุบันคนไทยใช้รถนานขึ้นไม่ต่ำกว่า 5 ปี แต่ทำให้ผู้ที่ผ่อนรถหมดแล้วมีเงินเหลือมากขึ้นในแต่ละเดือนมากกว่า
“เราไม่ได้รับผลดีจากโครงการรถคันแรกที่ครบกำหนดมากนัก เนื่องจากที่ผ่านมาก็ปล่อยสินเชื่อรถคันแรกไปได้น้อย ซึ่งก็ส่งผลดีทำให้หนี้เสียรถคันแรกของเราต่ำมาก และข้อดีอีกอย่างที่เราเห็นสำหรับลูกค้าที่ผ่อนรถคันแรกหมดแล้ว ก็จะมีเงินเหลือในกระเป๋าเพิ่มขึ้นมาอีกเดือนละประมาณ 8,000 บาท จึงทำให้คนกลุ่มนี้กลับมามีกำลังซื้อมากขึ้น และส่งผลดีให้กับเศรษฐกิจโดยรวมได้” นายณรงค์ กล่าว
ทั้งนี้ ในปัจจุบันธนาคารมีลูกค้าสินเชื่อรถยนต์รวมอยู่ 1.7 แสนล้านบาท และปีนี้ตั้งเป้าปล่อยสินเชื่อใหม่เพิ่มอีก 7 หมื่นล้านบาท จากปกติที่ปล่อยสินเชื่อรถยนต์ได้ปีละ 6.5 หมื่นล้าน  ทำให้สิ้นปีนี้มียอดสินเชื่อรถยนต์รวมเป็น 1.74 แสนล้าน เติบโต 7-8% เนื่องจากสินเชื่อรถยนต์นั้นเป็นระยะสั้น ทำให้ยอดขาเข้าและยอดขาออกมีปริมาณใกล้เคียงกัน  โดยมีสัดส่วนสินเชื่อรถป้ายแดง 55% สินเชื่อรถมือสอง 25% และสินเชื่อมาย คาร์ มาย แคช 20% โดยมีสัดส่วนรถเก๋ง 60% และรถกระบะ 40%